**Szabályzat a Szegedi Tudományegyetem   
Nemzetközi Hallgatói Mobilitási Alapjának Kari felhasználásáról**

**(Gyógyszerésztudományi Kar)**

A Szegedi Tudományegyetem Nemzetközi Hallgatói Mobilitási Alapjának Felhasználásáról szóló szabályzat (2013. február 25.) 4. pontja szerint:

*„A kari pályázatoknak a karok által kiírt pályázati feltételek és pályázati eljárás alapján ténylegesen kiválasztott és támogatásra javasolt egyéni hallgatói pályázatok összesítésén kell alapulniuk.* ***A támogatások odaítélésének és felhasználásának rendjét a karok egyedileg szabályozzák****, de a kari elfogadott szabályzatok nem tekinthetnek el azoktól a kötelező dokumentumoktól és igazolásoktól, melyek jelen szabályzat mellékleteit (1. sz. Melléklet: Mobilitási Pályázati Űrlap, 2. sz. Melléklet: Támogatási szerződés) képezik. Ezek hiányában a hallgatók részére támogatás nem folyósítható.”*

1. A Szegedi Tudományegyetem Gyógyszerésztudományi Kara fontos feladatának tartja a graduális oktatásban részesülő hallgatók szakmai és tudományos továbbképzését szolgáló utazások anyagi támogatásának biztosítását, és a rendelkezésre álló keret hatékony elosztását. A Gyógyszerésztudományi Kar a támogatási alap felhasználását pályázati eljárás keretében, az alábbi feltételek szerint végzi:

2. **Jogosultak köre**

A pályázat beadására jogosult valamennyi a Gyógyszerésztudományi Karon folyó graduális képzésben résztvevő, magyar állampolgárságú, aktív hallgatói jogviszonnyal rendelkező hallgató, aki

⎼ külföldi ösztöndíjra (részképzésre), külföldi szakmai gyakorlatra pozitívan elbírált pályázattal vagy fogadónyilatkozattal, illetve szakmai/tudományos konferenciára elfogadott előadással/poszterrel rendelkezik,

⎼ az adott tanévben még nem, korábban pedig legfeljebb egy alkalommal részesült mobilitási támogatásban (egy hallgató tanulmányai során legfeljebb két alkalommal részesülhet mobilitási támogatásban),

⎼ a pályázat beadását megelőző legutóbbi két lezárt félévben legalább 3,51 számtani átlagú súlyozott tanulmányi átlagot ért el.

3. **A pályázati eljárás rendje**

A pályázat az SZTE GYTK Dékáni Hivatalába folyamatosan beadható a tervezett kiutazás előtt legfeljebb 3 hónappal korábban, illetve a visszaérkezést követően legfeljebb 1 hónappal később. A pályázathoz beadandó dokumentumok a következők:

⎼ Mobilitási Pályázati Űrlap (SZTE)

SZTE Hallgatói Mobilitási Támogatási Szerződés

Hallgatói Mobilitási Támogatás – Kiegészítő Adatlap (GYTK) és az ezzel kapcsolatos igazolások: nyelvvizsga bizonyítvány(ok) másolata(i), igazolás TDK-tevékenységről és/vagy demonstrátori munkáról

⎼ igazolás az előző két lezárt félév súlyozott tanulmányi átlagáról (a Tanulmányi Osztályról kérhető)

⎼ a gyakorlat letöltését vagy a konferencián történt részvételt igazoló dokumentum (a kiutazás előtt beadott pályázatok esetén ez utólag, hazatérés után nyújtandó be)

Az elnyert támogatás átutalása csak a gyakorlat teljesítése, vagy a konferencián való részvétel igazolása után történik meg.

**4. Az elnyerhető támogatás mértéke**

A támogatás a kiutazás helyszínétől és a hallgató tanulmányi átlagától függően, az alábbi módon állapítandó meg:

*elnyert támogatás = „egységnyi támogatás” x „távolsági faktor” x „tanulmányi faktor”*

Az „egységnyi támogatás” összege: 50.000 Ft.

A „távolság faktor” értékét az utazás helyszíne határozza meg az alábbi besorolás alapján:

szomszédos országok: 0,4

európai országok: 1,0

közel-keleti, észak-afrikai és hasonló távolságra lévő eurázsiai országok: 1,5

egyéb országok: 2,0

A „tanulmányi faktor” értéke a hallgató az utazást megelőző két legutóbbi, lezárt félévének súlyozott tanulmányi átlagának számtani átlaga alapján a következő:

4,96-5,00: 1,15

4,86-4,95: 1,13

4,76-4,85: 1,11

4,66-4,75: 1,09

4,56-4,65: 1,07

4,46-4,55: 1,05

4,36-4,45: 1,03

4,26-4,35: 1,01

4,16-4,25: 0,99

4,06-4,15: 0,97

3,96-4,05: 0,95

3,86-3,95: 0,93

3,76-3,85: 0,91

3,66-3,75: 0,89

3,56-3,65: 0,87

3,51-3,55: 0,85

Ha a Hallgatói Mobilitási Bizottság rendelkezésére álló keretösszeg nem fedezi a pályázók igényét, akkor a Bizottság a pályázati adatlapon benyújtott információk (tanulmányi eredmény, nyelvvizsga, TDK és közösségi munka, sporttevékenység, demonstrátori aktivitás) alapján rangsorolja a pályázatokat. Ilyen esetben a Bizottság a rangsornak megfelelően támogatja a pályázókat a támogatás általános elvei szerint.

5. **A Kari Hallgatói Mobilitási Bizottság összetétele és működése**

A Kari Hallgatói Mobilitási Bizottság tagjai a GYTK oktatási dékánhelyettese (elnök), a GYTK HÖK delegáltja és a GYTK Tanulmányi Osztály hallgatói mobilitási ügyekkel foglalkozó munkatársa.

A bizottság feladata a hallgatói pályázatok elbírálása alapján a támogatások odaítélése.

A bizottság évente kétszer ülésezik, általában december és június hónapban. Rendkívüli bizottsági ülést a bizottság elnöke hívhat össze.